金剛般若波羅密經（一）

**前言**

金剛般若波羅蜜經，簡稱金剛經，可以說是佛教至高的經典。一個人如果瞭解金剛經的內容，照著金剛經的法去修，就不用怕脫不出生死。在講這部經之前，要先瞭解「金剛般若波羅蜜經」經題的意義。因為經題，包含這部經全部內容的大綱。

金剛

**惠能六祖─**金在山中，山不知是寶，寶亦不知是山。何以故？為無性故。人則有性，取其寶用。得遇金師，鏨鑿山破，取礦烹鍊，遂成精金。隨意使用，得免貧苦。四大身中，佛性亦爾。身喻世界，人我喻山，煩惱喻礦，佛性喻金，智慧喻工匠，精進勇猛喻鏨鑿。身世界中，有人我山，人我山中，有煩惱礦，煩惱礦中有佛性寶，佛性寶中有智慧工匠。用智慧工匠鑿破人我山，見煩惱礦，以覺悟火烹鍊，見自金剛佛性，了然明淨。是故以金剛為喻，因為之名也。空解不行，有名無體；解義修行，名體俱備。不修即凡夫，修即同聖智，故名金剛也。

**呂純陽祖師─**金剛者，寶石中最堅之物。堅固不為物壞，百鍊不銷，故佛身亦稱金剛身。而菩薩之大心亦稱金剛心。金剛經為直指人心，見性成佛。

**辭海─**堅，稱剛強牢固之物。

**辭海─**銷，損也，滅也。

**佛學大辭典─**金剛身，金剛不壞之身，謂佛身也。涅槃經三金剛身品曰：「如來身者，是常住身，不可壞身，金剛之身。」

**佛學大辭典─**金剛心，言菩薩之大心，堅固不能破壞，如金剛也。智度論四十五曰：「一切結使煩惱不能動，譬如金剛山不為風所傾動。諸惡眾生魔人來，不隨意行，不信其語，瞋罵謗毀，心不變易，是名金剛心。」

般若

**惠能六祖─**何名般若？般若是梵語，唐言智慧。智者不起愚心，慧者有其方便。智是慧體，慧是智用。體若有慧，用智不愚；體若無慧，用愚無智。祇為愚痴未悟，故修智慧以除之也。

波羅蜜

**惠能六祖─**何名波羅蜜？唐言到彼岸。到彼岸者，離生滅義。祇緣世人，性無堅固，於一切法上，有生滅相，流浪諸趣，未到真如之地，並是此岸。要具大智慧，於一切法圓滿，離生滅相，即是到彼岸也。亦云心迷則此岸，心悟則彼岸；心邪則此岸，心正則彼岸。口說心行，即自法身有波羅蜜；口說心不行，即無波羅蜜。

**佛光大辭典─**真如，又作佛性、自性清淨身。**佛學大辭典─**自法身，謂地上菩薩應現之應身。

經

**惠能六祖—**何名為經？經者，徑也，是成佛之道路也。凡人欲臻斯路，當內修般若行以至究竟。如或但能誦說，心不依行，則無經，實見實行，自心則有經。故此經如來號為金剛般若波羅蜜經。

**惠能六祖—**經是聖人語，教人聞之，超凡悟聖，永息迷心。此一卷經，眾生性中本有，不自見者，但讀誦文字。若悟本心，始知此經不在文字。若能明了自性，方信一切諸佛從此經出。今恐世人身外覓佛，向外求經不發內心、不持內經，故造此經訣。令諸學者持內心經，了然自見清淨佛心。涅槃經云：「見佛性不名眾生，不見佛性是名眾生。」如來所說金剛經喻者，祇為世人性無堅固，口雖誦經，光明不生。外誦內行，光明齊等。內無堅固定慧即亡。口誦內行定慧均等，是名究竟。夫金剛經者，無相為宗，無住為體，妙有為用。自從達摩西來，為傳此經之意，令人悟理見性。祇為世人不見自性，是以立見性之法。世人若了見真如本體，即不假立法。此經讀誦者無數，若無宿慧者，讀誦雖多不悟佛意。是故解釋聖義，斷除學者疑心。

**六祖壇經定慧品─**無相者，於相而離相。

**六祖壇經定慧品─**無住者，人之本性。於世間善惡好醜，乃至冤之與親，言語觸刺，欺爭之時，並將為空，不思酬害。

**李瑞烈老師偈語─**來者同修，去者不留；

來無歡喜，去無擔憂。**佛學大辭典─**妙有，非有之有曰妙有。以對於非空之空，而曰真空也。

**法會因由分第一**

**修真錄─**諸佛說法，必須因時因地因人而說。故機緣未至不說，須待機緣成熟，集會而說法。法會因由者，即說金剛經機緣成熟時也。古本金剛經並無界分，至梁昭明太子，共分作三十二分焉。

**辭海─**昭明太子，梁武帝蕭衍之長子，名統。五歲通五經。帝使省萬機，本性仁恕，平斷法獄多所全宥，事母以孝聞。年三十一而薨，百姓為之號泣，諡昭明。

**佛學大辭典─**金剛經口訣一卷，唐慧能說；金剛經疏論纂要二卷，唐宗蜜述；金剛經疏記科會十卷，唐宗蜜疏，宋子璿記；金剛經註解一卷，孚佑帝君註解。

**祖語輯要─**印光大師曰：「金剛經註解甚多，在家人素未研究教理者，實不易領會。唯呂祖所註之金剛經，先用註以釋其義，後用講話以消文，易於明白耳。」

**佛學辭典─**印光法師，法名聖量，別號常慚。師之文蓋無一語無來歷，深入顯出妙契時機，誠末法中應病良藥也。

【經文001】

「如是我聞」

**語譯─**「這部經，是我(阿難尊者)親身聽(釋迦牟尼)佛所說的。」

**佛學辭典─**如是者，指經中所說之佛語。我聞者，阿難自言也。佛經為佛入滅後，多聞第一之阿難所編集。故諸經之開卷，皆置此四字。

**惠能六祖─**阿難自稱如是之法，我從佛聞，明不自說，故言如是我聞。

**佛學大辭典─**阿難，斛飯王之子，提婆達多之弟，佛之從弟。十大弟子之一，生於佛成道之夜。佛壽五十五，阿難二十五歲出家，從侍佛二十五年，受持一切佛法。

**佛學大辭典─**阿難在佛十大弟子中，多聞第一。增一阿含經曰：「我聲聞中，第一比丘。知時明物，所至無疑，所憶不忘，多聞廣遠，堪忍奉上，所謂阿難比丘是。」

**大智度論─**大迦葉結集三藏，至王舍城闍崛山中，告阿闍世王：「賜我等食，日日送付。今我等為結集經藏，不作他行，三月安居於此。」迦葉入禪定，以天眼觀之，一千人中，獨阿難一人，未盡餘垢。迦葉自禪定起，攜阿難手，從眾中出。言：「今清淨眾中，欲結集經藏，汝餘垢未盡，不可住此。」阿難深慚恥悔責，其夜中盡餘垢為阿羅漢，直入加於千數。於是使阿難先結集修多羅法藏。

【經文002】

「一時佛在舍衛國祇樹給孤獨園，與大比丘眾千二百五十人俱。」

**語譯—**「講經的時候，佛陀在舍衛國祇樹給孤獨園，我(阿難)和一千二百五十位大比丘在一起聽法。」

**大智度論─**云何名比丘？比丘名乞士，清淨活命，故名為乞士。復次比名破，丘名煩惱。能破煩惱，故名比丘。

**嘉祥法華義疏─**比丘名為乞士。上從如來乞法以鍊神，下就俗人乞食以資身，故名乞士。世

之乞人，但乞衣食，不乞於法，不名比丘，名為乞丐。